Munisipale amptenaar gevonnis op honderde bedrogklagteKholekile Lange (Foto: Twitter) Die voormalige speaker van ’n munisipaliteit in die Oos-Kaap is vandeesweek op 228 aanklagte van bedrog gevonnis. Kholekile Lange (46) het Dinsdag in die streekshof op Aliwal-Noord skuldig gepleit op die aanklagte teen hom. Die misdrywe is tussen 2011 en 2016 gepleeg toe Lange die speaker was van die Maletswayi-plaaslike munisipaliteit, nou bekend as die Walter Sisulu-plaaslike munisipaliteit, op Aliwal-Noord. Brig. Hangwani Mulaudzi, woordvoerder van die Valke, sê in ’n verklaring die Valke in die Oos-Kaap het in 2017 ’n ondersoek begin na vervalsde reiseise wat by die munisipaliteit ingedien is. Die ondersoek het aan die lig gebring dat Lange se werksvoertuig nooit vir amptelike ritte gebruik is nie. In ander gevalle sou die voormalige speaker ŉ reiseis indien terwyl die voertuig in was vir herstelwerk. Lange is tot vyf jaar tronkstraf gevonnis waarvan vyf jaar opgeskort is. Hy is ook vir die volgende drie jaar tot 16 uur per maand se korrektiewe toesig by die Dordrecht-gevangenis gevonnis en moet die munisipaliteit van Januarie die bedrag van R65 000 in maandelikse paaiemente van R3 000 terugbetaal. Lt.genl. Godfrey Lebeya, nasionale hoof van die Valke, het die ondersoekwerk geloof. “Die ondersoekbeamptes se werk is prysenswaardig. Om ŉ saak van 228 aanklagte soos hierdie te ondersoek, is gelyk aan die ondersoek na 228 gewone dossiere. “Dit is jammer dat munisipaliteite sagte teikens geword het vir diegene wat van belastingbetalers wil steel. ŉ Mens sou verwag dat amptenare juis belastingbetalers teen bedrieërs moet beskerm,” het Lebeya gesê.